**Έκθεση της Κοινοβουλευτικής Επιτροπής Οικονομικών και Προϋπολογισμού για το νομοσχέδιο «Ο περί Προϋπολογισμού της Αρχής Λιμένων Κύπρου του 2023 Νόμος του 2022»**

**Παρόντες:**

 Χριστιάνα Ερωτοκρίτου, πρόεδρος Αντρέας Καυκαλιάς

 Χρύσης Παντελίδης Χρίστος Χριστοφίδης

 Χάρης Γεωργιάδης Αλέκος Τρυφωνίδης

 Ονούφριος Κουλλά **Μη μέλη της επιτροπής:**

 Σάβια Ορφανίδου Σταύρος Παπαδούρης

 Η Κοινοβουλευτική Επιτροπή Οικονομικών και Προϋπολογισμού μελέτησε το πιο πάνω νομοσχέδιο σε δύο συνεδρίες της, που πραγματοποιήθηκαν στις 6 και 13 Μαρτίου 2023. Στην πρώτη συνεδρία της επιτροπής κλήθηκαν και παρευρέθηκαν εκπρόσωποι του Υπουργείου Οικονομικών, του Υπουργείου Μεταφορών, Επικοινωνιών και Έργων (ΥΜΕΕ), καθώς και ο πρόεδρος του διοικητικού συμβουλίου και ο γενικός διευθυντής της Αρχής Λιμένων Κύπρου (ΑΛΚ).

 Σημειώνεται ότι στο πλαίσιο της συζήτησης του νομοσχεδίου παρευρέθηκε επίσης το μέλος της επιτροπής κ. Σωτήρης Ιωάννου.

 Ο προϋπολογισμός της ΑΛΚ για το έτος 2023 είναι οριακά πλεονασματικός και προβλέπει δαπάνες ύψους €28.285.075 και έσοδα ύψους €28.321.987, τα οποία προέρχονται κυρίως από τη λειτουργία των λιμανιών (€13.253.000), την εκμίσθωση των λιμανιών Λεμεσού και Λάρνακας (€12.650.000), καθώς και από κονδύλια από ευρωπαϊκά ταμεία (€1.657.987).

 Σύμφωνα με τα κατατεθέντα στοιχεία, οι προβλεπόμενες δαπάνες της ΑΛΚ για το 2023 αναλύονται ως ακολούθως:

1. Τακτικές δαπάνες (€16.442.975), οι οποίες αφορούν κυρίως:

α. αποδοχές προσωπικού (€9.759.035),

β. έξοδα λειτουργίας γραφείου (€1.065.400),

γ. έξοδα συντήρησης (€1.040.080),

δ. άλλα λειτουργικά έξοδα (€4.502.440).

1. Κεφαλαιουχικές δαπάνες (€10.842.100), οι οποίες αφορούν κυρίως:

α. απόκτηση γης και βελτίωση κτιρίων (€1.935.030),

β. θαλάσσιες κατασκευές (€4.850.060),

γ. γραφειακό και μηχανογραφικό εξοπλισμό (€1.530.010).

1. Μη προβλεπόμενες δαπάνες και αποθεματικό (€1.000.000).

 Στο πλαίσιο της συζήτησης ο πρόεδρος του διοικητικού συμβουλίου της ΑΛΚ ανέλυσε τους στόχους και τις επιδιώξεις της Αρχής και αναφέρθηκε ειδικότερα σε επιμέρους κονδύλια που περιλαμβάνονται στον προτεινόμενο προϋπολογισμό.

 Κατά την εξέταση του προϋπολογισμού την επιτροπή απασχόλησαν μεταξύ άλλων θέματα που αφορούν:

1. την επισκεψιμότητα στα λιμάνια Λεμεσού και Λάρνακας,
2. τις λιμενικές χρεώσεις,
3. την αγορά υπηρεσιών,
4. το κτίριο επιβατών στο νέο λιμάνι Λεμεσού,
5. τον ρόλο της ΑΛΚ στο έργο πλωτής μονάδας αποθήκευσης και επαναεριοποίησης φυσικού αερίου (FSRU) στον Βασιλικό.

 Ο πρόεδρος του διοικητικού συμβουλίου της ΑΛΚ έδωσε περαιτέρω διευκρινίσεις για τα πιο πάνω θέματα, ενώ παράλληλα η ΑΛΚ απέστειλε σχετικό υπόμνημα, ημερομηνίας 9 Μαρτίου 2023, στο οποίο περιλαμβάνεται ειδικότερη ανάλυση.

 Σύμφωνα με τον εν λόγω αξιωματούχο, αλλά και το σχετικό υπόμνημα, οι αφίξεις σκαφών (επισκεψιμότητα) στα λιμάνια Λεμεσού και Λάρνακας ανέρχονται σε 2 597 και 547, αντίστοιχα, για το έτος 2022.

 Αναφορικά με τις λιμενικές χρεώσεις, σύμφωνα με το σχετικό υπόμνημα, στις λιμενικές περιοχές που τελούν υπό τη διαχείριση της ΑΛΚ, η Αρχή επέβαλε αυξήσεις ύψους 2,5% για το 2022, ως ήταν και ο ρυθμός αύξησης του πληθωρισμού για το 2021.

 Περαιτέρω, στο ίδιο υπόμνημα αναφέρεται ότι η αντίστοιχη αύξηση που αναμένεται να επιβάλει η ΑΛΚ για το 2023, βάσει και του ρυθμού αύξησης του πληθωρισμού για το 2022, θα ανέλθει σε ποσοστό ύψους 8,4%. Παράλληλα, σημειώνεται ότι οι αντίστοιχες αυξήσεις που έχουν επιβάλει οι ιδιώτες διαχειριστές είναι υψηλότερες, ενώ η παρακολούθηση των χρεώσεων που επιβάλλουν οι ιδιώτες διαχειριστές διενεργείται από το ΥΜΕΕ, που είναι το αντισυμβαλλόμενο μέρος της σχετικής σύμβασης παραχώρησης.

 Αναφορικά με τις δαπάνες για την αγορά υπηρεσιών, ο ίδιος αξιωματούχος ανέφερε ότι η ΑΛΚ καταβάλλει κάθε δυνατή προσπάθεια, προκειμένου να περιοριστεί το κόστος στο μικρότερο δυνατό ύψος, ενώ η διάρκεια των συμβάσεων που υπογράφονται δεν υπερβαίνει τους είκοσι τρεις (23) μήνες, ώστε να αποφευχθεί το ενδεχόμενο δημιουργίας καθεστώτος υπαλλήλων αορίστου χρόνου.

 Για τη δαπάνη που αφορά το κτίριο επιβατών στο νέο λιμάνι Λεμεσού, ο πρόεδρος του διοικητικού συμβουλίου της ΑΛΚ δήλωσε ότι υπάρχει σχετική πρόνοια ύψους €125.000, με σκοπό να καλύψει ενδεχόμενα έξοδα από τη δικαστική διαδικασία (διαιτησία) που βρίσκεται σε εξέλιξη και η οποία αναμένεται να ολοκληρωθεί εντός δύο-τριών μηνών.

 Σε σχέση με τον ρόλο της ΑΛΚ στο έργο FSRU στον Βασιλικό, σύμφωνα με τα όσα ανέφερε ο ίδιος αξιωματούχος, αλλά και το σχετικό υπόμνημα, η ΑΛΚ περιορίζεται στην έκδοση αδειών προς τους φορείς που θα δραστηριοποιηθούν στην εν λόγω λιμενική περιοχή και θα εισπράξει τα έσοδα που της αναλογούν βάσει των όρων των αδειών που θα εκδώσει προς τους εμπλεκόμενους φορείς, ως επίσης τα λιμενικά τέλη για το υγραέριο και άλλα τυχόν εμπορεύματα που θα εισαχθούν στην εν λόγω λιμενική περιοχή.

 Σημειώνεται ότι, στο πλαίσιο ευρύτερης συζήτησης που διεξήχθη αναφορικά με γενικότερη πρακτική που εφαρμόζεται από τα πλείστα νομικά πρόσωπα δημόσιου δικαίου για κάλυψη της ιατροφαρμακευτικής περίθαλψης των εργοδοτουμένων, η επιτροπή αποφάσισε όπως, κατ’ αναλογία σχετικής ρύθμισης που ενσωματώθηκε με απόφαση της ολομέλειας του σώματος στους προϋπολογισμούς άλλων νομικών προσώπων δημόσιου δικαίου, περιληφθεί και στον υπό αναφορά προϋπολογισμό σχετική πρόνοια βάσει της οποίας απαγορεύεται η διενέργεια οποιασδήποτε δαπάνης από την ΑΛΚ για σκοπούς κάλυψης της συνεισφοράς εργοδότη σε ιδιωτική ασφαλιστική εταιρεία για την ιατροφαρμακευτική περίθαλψη των εργοδοτουμένων στον οργανισμό άμα τη λήξει των υφιστάμενων συμβατικών υποχρεώσεων.

 Η Κοινοβουλευτική Επιτροπή Οικονομικών και Προϋπολογισμού, αφού έλαβε υπόψη όλα όσα τέθηκαν ενώπιόν της, επιφυλάχθηκε να τοποθετηθεί επί του νομοσχεδίου, όπως αυτό έχει τροποποιηθεί σύμφωνα με τα πιο πάνω, κατά τη συζήτηση του θέματος στην ολομέλεια του σώματος.

21η Μαρτίου 2023

ΚΠ/ΑΤ,ΡΠ/ΓΧ

23.01.063.234-222